VDL DB300

VDL DB300係荷蘭VDL Bus Chassis出嘅一款後置引擎低地台雙層巴士底盤，2008年亮相。

設計
英國Wright Group同埋VDL喺2000年代尾合作開發雙層巴士，架車採用一體化設計，底盤組件就係由VDL喺荷蘭生產，VDL自己叫呢隻底盤做DB300。

DB300有柴油版同埋混能版兩種。柴油版DB300配康明斯ISBe六汽缸引擎同埋Voith DIWA或者ZF Ecomat波箱，引擎嘅散熱同埋空氣冷卻組件分別喺引擎室左上同埋右上角。至於混能版DB300係配西門子混能驅動系統，用2.4升嘅福特Puma引擎發電。

英國
喺英國，所有VDL DB300都係配Wright車身，並且用Wright呢個牌子去賣，叫做Wright Gemini 2 DL或者Wright Gemini 2 HEV。

Gemini 2 DL由2009年開始交貨，首先投入服務嘅巴士隸屬London Central，同年重有四架投入First London服務。但隨後引入Gemini 2 DL嘅巴士公司就只得Arriva一間，喺2009至2013年間，Arriva引入咗457架Gemini 2 DL，其中322架去咗倫敦，其餘嘅都喺倫敦以外行駛。

至於賣出咗嘅Gemini 2 HEV總共有10架，5架去咗Arriva London，5架去咗First London，全部喺2008至2009年交貨。行咗五六年之後，10架車都被重建，車上嘅福特引擎俾康明斯ISBe四汽缸引擎取代咗，成個驅動系統同New Routemaster睇齊。

香港
香港嘅九龍巴士喺2014年初接收咗一架配MCV DD102車身嘅VDL DB300，架車喺同年9月攞牌，10月開始載客。

參考
 Bus and Coach News - New integrated Wrightbus double-deck
 Buses雜誌 2008年12月號

巴士型號